**CRNA GORA**

**Opština Rožaje**

**Opštinska izborna komisija Rožaje**

Na osnovu člana 28 Zakona o izboru odbornika i poslanika ("Službeni list Republike Crne Gore", br. 4/98, 17/98, 14/00, 9/01, 41/02, 46/02 i 48/06) i ("Službeni list Crne Gore", br. 46/11, 14/14, 47/14, 12/16, 60/17, 10/18 i 109/20), Opštinska izborna komisija Rožaje, na sjednici održanoj dana 27.06.2020. godine, donijela je

**POSLOVNIK**

**o radu Opštinske izborne komisije Rožaje**

**Član 1**

Ovim Poslovnikom uređuje se :

- način organizacije rada Opštinske izborne komisije (u daljem tekstu: Komisija);

- poslovi i zadaci koji se obavljaju za potrebe Komisije;

- saradnja Komisije sa Državnom izbornom komisijom, državnim organima i organima lokalne samouprave;

- obavljanje drugih poslova iz djelokruga Komisije.

**Član 2**

Komisija radi i odlučuje u stalnom i proširenom sastavu.

U radu Komisije učestvuje predsjednik Komisije, sekretar i četiri člana u stalnom sastavu.

U odlučivanju Komisije učestvuje predsjednik Komisije i četiri člana u stalnom sastavu.

Članovi Komisije u proširenom sastavu učestvuju u radu i punovažno odlučuju 20 dana prije

dana određenog za održavanje izbora do utvrđivanja konačnih rezultata izbora.

U slučaju odsutnosti predsjednika ili člana Komisije u radu komisije učestvuje njegov zamjenik.

Izuzetno, Komisija može na predlog predsjednika Komisije odlučivati i na „on-line“ sjednicama.

**Član 3**

Sjednicu Komisije saziva i predlaže dnevni red predsjednik Komisije po svojoj inicijativi ili kad to predloži većina članova Komisije.

Inicijativu za sazivanje sjednice mogu podnijeti najmanje tri člana Komisije, a predsjednik je

obavezan da zakaže sjednicu Komisije u roku od dva dana od podnošenja inicijative.

Predsjednik Komisije je dužan da članove Komisije blagovremeno obavijesti o predloženom

dnevnom redu.

Sjednicom Komisije predsjedava predsjednik, a u slučaju njegove odsutnosti zamjenik predsjednika Komisije.

**Član 4**

O sjednici Komisije vodi se i izrađuje zapisnik.

Zapisnik obuhvata glavne podatke o radu na sjednici, naročito o predlozima o kojima se

raspravljalo, sa imenima učesnika u raspravi i o zaključcima koji su na sjednici prihvaćeni.

Zapisnik potpisuju predsjednik i sekretar Komisije.

**Član 5**

Komisija može da radi i odlučuje ako je na sjednici prisutno više od polovine članova u stalon sastavu, odnosno u proširenom sastavu.

Komisija odlučuje većinom glasova prisutnih članova komisije odnosno zamjenika članova Komisije.

**Član 6**

Članovi Komisije na sjednici mogu govoriti samo o pitanjima koje su na dnevnom redu, njihovo izlaganje može trajati tri minuta.

Po pojedinim pitanjima koja su na dnevnom redu član Komisije može govoriti najviše dva puta.

Član Komisije ima pravo na repliku u trajanju od dva minuta, koju je predsjednik prioritetno

dužan da dozvoli.

Replika po jednom pitanju ili po jednoj diskusiji može trajati dva kruga.

**Član 7**

Radi proučavanja pojedinih pitanja iz svog djelokruga i radi izrade predloga akata, izvještaja i sl. Komisija može formirati radnu grupu iz reda članova Komisije, a može angažovati i druga lica i institucije.

Stručne, administrativne, tehničke i druge poslove za potrebe Komisije, obavljaju određene

stručne službe i drugi stručni saradnici.

Poslove iz stava 1. ovog člana, mogu obavljati i druga lica po odobrenju predsjednika Komisije.

**Član 8**

O prigovorima koji su upućeni Komisiji, predsjednik i sekretar Komisije u saradnji sa stručnim

radnicima angažovanim od strane Komisije, pripremaju za potrebe Komisije, mišljenje o načinu rješavanje prigovora.

Mišljenje, iz stava 1 ovog člana, obuhvata sadržinu prigovora, činjenično stanje, navođenje

zakonskih odredaba na osnovu kojih se prigovor rješava i predlog kako ga treba riješiti.

**Član 9**

U postupku po prigovorima, u pitanjima koja nisu izričito uređena Zakonom o izboru odbornika i poslanika, Komisija shodno primjenjuje odredbe Zakona o opštem upravnom postupku.

**Član 10**

Komisija utvrđuje i podnosi Skupštini opštine Rožaje (u daljem tekstu: Skupština), izvještaj o

svom radu i konačnim rezultatima u skladu sa Zakonom.

Komisija utvrđuje i podnosi konačne rezultate izbora Državnoj izbornoj komisiji Crne Gore u

skladu sa Zakonom.

**Član 11**

Kada Skupštini podnosi izvještaj o sprovedenim izborima ili izvještaj o svom radu, Komisija

određuje izvjestioca, iz reda svojih članova.

**Član 12**

Predsjednik i članovi Komisije su dužni da izvršavaju odluke Komisije, bez obzira na to kako su glasali u Komisiji.

Sekretar Opštinske izborne komisije je zadužen za realizaciju i izvršavanje administrativnih poslova predviđenih Izbornim zakonodavstvom.

**Član 13**

Predsjednik, sekretar i članovi Komisije su dužni tokom rada u Komisiji pridržavati se principa i standarda propisanih Etičkim kodeksom organa za sprovođenje izbora.

**Član 14**

Predsjednik Komisije, sekretar, članovi i njihovi zamjenici u stalnom sastavu, za vrijeme rada u Komisiji, ne mogu nositi stranačka obilježja.

U prostorijama Komisije ne mogu se isticati stranačka obilježja.

**Član 15**

Komisija u svom radu sarađuje sa opštinskim organima uprave, opštinskim organizacijama i

Ministarstvom unutrašnjih poslova, u čiji djelokrug spada obavljanje određenih poslova vezanih za sprovođenje izbora.

**Član 16**

Komisija može da traži od opštinskih organa uprave, opštinskih organizacija i Ministarstva unutrašnjih poslova obavještenja i objašnjenja koja su od interesa za rad Komisije.

**Član 17**

Sjednici Komisije može, po odobrenju predsjednika Komisije, prisustvovati predstavnik opštinskih organa uprave i Ministarstva unutrašnjih poslova, kada se na njoj raspravlja pitanje iz djelokruga rada tog organa, kao i zaposleni u službama i organima koji u stručnom i tehničkom pogledu obezbjeđuju sprovođenje izbora i drugi stručni saradnici.

**Član 18**

Komisija u svom radu posebno sarađuje sa Državnom izbornom komisijom Crne Gore.

Komisija je obavezna da primjenjuje upustva i odluke Državne izborne komisije i da joj, na njen zahtjev, dostavlja određene podatke.

Komisja može od Državne izborne komisije da traži mišljenje i tumačenje o pojedinim pitanjima.

**Član 19**

Rad Komisije je javan.

Javnost rada Komisije se obezbjeđuje putem web stranice OIK-a, izdavanjem saopštenja i na

drugi adekvatan način.

Saopštenja za javnost daje predsjednik Komisije, odnosno član koga ovlasti Komisija.

**Član 20**

Predsjednik, sekretar i članovi Komisije u stalnom sastavu odnosno njihovi zamjenici, ukoliko rade, kao i predsjednici i članovi biračkih odbora u stalnom sastavu i lica koja obavljaju stručne, administrativne i tehničke poslove za potrebe Komisije imaju pravo na naknadu.

Visina naknade za sva lica iz stava 1. ovog člana utvrđuje se posebnom odlukom Državne

izborne komisije, odnosno Opštinske izborne komisije.

Visina naknade iz stava 1 ovog člana određuje se srazmjerno vremenu provedenom na radu,

složenosti i obimu završenih poslova.

**Član 21**

Komisiju predstavlja predsjednik Komisije ili član Komisije koga za konkretan slučaj odredi

predsjednik Komisije.

**Član 22**

Komisija ima pečat i štambilj.

Pečat je okruglog oblika. U prvom krugu sadrži riječi: „Crna Gora“. U drugom krugu sadrži riječi: „Opštinska izborna komisija Rožaje“. U sredini je utisnut grb opštine Rožaje.

Ovim pečatom se ovjeravaju svi potpisani akti Komisije.

Štambilj je pravougaonog oblika. U prvom redu sadrži riječi: “Crna Gora“. U drugom redu sadrži riječi: „Opštinska izborna komisija Rožaje“. U trećem redu sadrži oznaku broj. U četvrtom redu sadrži riječi: „Rožaje sa datumom i godinom“.

**Član 23**

Pečatima i štambiljima rukuje sekretar Komisije a u slučaju njegovog odsustva predsjednik

Komisije.

Pečatima za ovjeru glasačkih listića i drugim štambiljima rukuju i druga lica po odobrenju

predsjednika i sekretara Komisije.

**Član 24**

Komisija obezbjeđuje čuvanje izbornih akata i izvještaja o rezultatima izbora sa izbornim

materijalima i rukovanjem tim materijalima, saglasno zakonu.

**Član 25**

Komisija vodi djelovodni protokol.

Evidencija svih akata Komisije vrši se preko djelovodnog protokola.

Djelovodni protokol vodi sekretar Komisije, a u njegovom odsustvu član Komisije koga odredi

predsjednik Komisije.

Komisija može ustanoviti i druge pomoćne knjige evidencije.

**Član 26**

Komisija ima svoj žiro račun.

Za sve isplate sredstava sa računa Opštinske izborne komisije naredbodavac je predsjednik Komisije.

**Član 27**

Pitanja koja se odnose na rad Komisije, a koja nisu uređena ovim poslovnikom, mogu se odrediti odlukom ili zaključkom Komisije, u skladu sa odredbama ovog poslovnika.

**Član 28**

Sjedište Komisije je u Rožajama, aneks zgrade Centra za kulturu opštine Rožaje.

**Član 29**

Donošenjem ovog Poslovnika prestaje da važi Poslovnik o radu Opštinske izborne komisije

Rožaje, broj: 040/16 od 02.09.2016. godine.

**Član 30**

Ovaj poslovnik stupa na snagu danom donošenja a objaviće se na na web sajtu OIK Rožaje, rozaje.dik.co.me .

**OPŠTINSKA IZBORNA KOMISIJA ROŽAJE**

Broj: 1/20

Rožaje, 27.06.2020. godine

**SEKRETAR, PREDSJEDNIK,**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Omer Mandžukić, dipl. pravnik Almin Hasović, dipl. pravnik